05.07.2017
Ҧхынгәы 5 рзы Аҧсны Аҳәынҭқарра Ахада Рауль Ҳаџьымба Боливариантәи Аҳәынҭқарра Венесуела Ахада Николас Мадуро Венесуела Ахьыҧшымра амш идиныҳәалеит.
***
Аҧсны Аҳәынҭқарра анапхгара ахьӡалеи сара хаҭалеи ишәыдысныҳәалоит аҳәынҭқарратә ныҳәа - Боливариантәи Аҳәынҭқарра Венесуела Ахьыҧшымра амш.
Аҧсны жәларбжьаратәи азхаҵара апроцесс аҟны Венесуела анапхгара иааннакыло аҭыҧ ахәшьара уадаҩуп. Ҳтәылақәа рыбжьара ишьақәгылеит аиҩызаратә еизыҟазаашьа бзиақәа. Урҭ аимадарақәа наҟ-наҟгьы рырҭбаареи рырҕәҕәареи рзы иҳалшо зегь ҟаҳҵалоит.
Ахада, шәхаҵкы, ари аныҳәамш азы ишәзеиҕьасшьоит агәамч, аманшәалара, иаанышәкыло аҳәынҭқарратә чын ҳарак аҟны ақәҿиарақәа, Венесуела ажәлар зегьы – аҭынчреи аизҳазыҕьареи.